Stjal solbriller, ble skutt og drept av politiet. Noen eksperter mener USAs kamp mot nasking har gått for langt.
WASHINGTON D.C. (Aftenposten): En rekke stater i USA skjerper innsatsen mot tyveri fra butikker. Noen eksperter mener økt nasking er en myte. Litt etter klokken halv syv på kvelden en vinterdag i fjor kom meldingen til politiet. En mann forsøkte å stjele solbriller på Tysons Corner Center, et kjøpesenter i Virginia, like utenfor Washington D.C. Politibetjenter tok opp jakten til fots. De så den mistenkte da han løp ut av et parkeringshus. Etter å ha fulgt ham i nesten en halv kilometer, tok de ham igjen. Det endte ikke bra for noen av dem. Kornete video viser skytingen Den mistenkte butikktyven var Timothy McCree Johnson (37). Han ble skutt av politiet og døde av skadene.  Det hele ble filmet av politiets kroppskamera. Hva som skjedde, er likevel uklart på en mørk og kornete video. Rop fra politiet tyder på at de trodde at han grep etter våpen. En av betjentene mistet senere jobben og er tiltalt for skytingen. Ender iblant med skudd Hendelsen i Virginia er en av flere som brukes som eksempler på at en intensivert kamp mot nasking kan ha gått for langt: Droppet merkevarer Etter pandemien har rapportene om økning i nasking i butikker strømmet på. En rekke kjeder har pekt på tyverier som årsak når de har stengt utsalg. Blant dem er giganter som Target, CVS og Walgreens. Noen steder blir stadig flere varer låst inne bak glass. I fjor vakte det oppsikt da en butikk i dagligvarekjeden Giant i hovedstaden sluttet med en rekke populære merkevarer. Vaskemiddelet Tide og tannkremen Colgate er blant varene som ikke lenger er å få kjøpt i utsalget, som ligger i et belastet strøk sørøst i D.C. Tyveriene av slike lett salgbare varer skal ha vært så omfattende at butikken gikk i minus.  En rekke steder skjerpes straffene for tyverier i butikker.  Tallene på landsbasis er svimlende:  Mener epidemi er myte To forskere knyttet til tankesmien Brookings mener for sin del at det spres myter om butikktyverier. Det er i hovedsak tre problemer, ifølge Thea Sebastian og Hanna Love: De to forskerne er urolige for at flere stater nå skjerper straffene uten at dette er begrunnet i fakta. De mener dessuten fengsel for relativt små lovbrudd over tid vil føre til flere forbrytelser. Korte opphold i fengsel kan gjøre det mer sannsynlig at noen blir arrestert igjen, mener de. Årsaken skal være at det er vanskeligere å få jobb og bolig etter at man har sittet inne. Tror tyverier er underdrevet NRF erkjenner at de i fjor én gang måtte korrigere sine egne tall, men er ikke enig i at problemet er overdrevet. Organisasjonen mener det heller er grunn til å tro at tyverier meldes for sjelden. – Butikkene vedgår at de underrapporterer nasking fordi politiet ikke gjør noe, ingen blir pågrepet eller tiltalt, eller fordi de får varene tilbake, påpeker David Johnston i NRF i et notat.  NRF er med på at statistikken er dårlig, men mener det har gitt kritikere et påskudd for å tone ned alvoret. Ifølge Johnston står organiserte bander bak mye av svinnet. – Butikktyverier er ikke en forbrytelse uten ofre. Det påvirker ansatte, forbrukere og lokalsamfunn, fremholder han. NRF mener at det følger økende vold med tyveriene, og at dette går ut over ansatte i butikkene.
USA strammer inn mot butikktyveri. Dette har ført til flere voldelige episoder, der tyver har blitt skutt og drept av politi og sikkerhetsvakter. Tyveri i butikker har økt etter pandemien, ifølge mange rapporter.  Noen forskere mener derimot at økt butikktyveri er en myte, og at flere stater nå skjerper straffene basert på upresise data og overdrevne forestillinger. 